Mutual fund Society
สังคมกองทุนรวม ประจำวันศุกร์ที่ 5 ส.ค. 2554
5 ส.ค. 2554

สังคมกองทุนรวม ประจำวันศุกร์ที่ 5 ส.ค. 2554
กว่าที่ร่างกฎหมายขยายเพดานหนี้ของสหรัฐจะผ่านสภามาได้ ก็ยื้อกันสุดๆ จนเฉียดฉิวราวกับเป็นเรื่องในภาพยนตร์ ไม่ใช่เหตุการณ์ที่เกิดขึ้นจริง กระนั้นนักวิเคราะห์จำนวนมากก็ยังมีความกังวลว่าสหรัฐจะถูกลดอันดับความน่าเชื่อถือลงอยู่ดี...
หลังจากข่าวสหรัฐซาลง ข่าววิกฤตยุโรปจะวิ่งขึ้นมาแทนที่ วิกฤตที่ลามไปถึงอิตาลีและสเปนเริ่มหนักขึ้นทุกที
ตลาดฝั่งเอเชียก็ได้รับผลกระทบอย่างจัง หุ้นทุกตลาดผันผวนไปหมด นักลงทุ
นต้องใช้ความระมัดระวังอย่างมากในการลงทุน
ซึ่งทางที่ดีก็น่าจะให้คนที่มีหน้าที่ดูแลการลงทุนโดยตรงแนะนำการลงทุนในช่วงนี้ให้ 
 หันไปดูผลดำเนินงานกองทุนหุ้นในครึ่งปีแรก มอร์นิ่งสตาร์ จัดผลดำเนินงานพบว่ากองทุนรวมหุ้นของ บลจ.บัวหลวง ขึ้นอันดับท็อปเทนหลายกองทีเดียว ไล่มาตั้งแต่บัวหลวงธนคม บัวหลวงร่วมทุน บัวแก้ว ทรัพย์บัวหลวง บัวแก้ว 2 บัวแก้วปันผล บัวหลวงทศพล
โดย บัวหลวงธนคม ให้ผลตอบแทนครึ่งปีแรก 10.51% (ระหว่างวันที่ 1 ม.ค.–30 มิ.ย. 2554)
แต่หากดูผลตอบแทนย้อนหลัง 1 ปี (1 ก.ค. 2553-30 มิ.ย. 2554) กองทุนเปิดกรุงศรีหุ้นไดนามิคปันผล ให้ผลตอบแทนมาเป็นอันดับ 1 ที่ 42.35%.
ท่านนักลงทุนโปรดพิจารณาฝีมือผู้จัดการกองทุนด้วย
และที่ไม่เอ่ยถึงไม่ได้คือ กองทุนทองคำ ตอนนี้กำลังได้รับความนิยม เพราะทั้งเงินเฟ้อสูงและเศรษฐกิจชะลอตัว อะไรจะมั่นคงเท่าทองคำคงไม่มี
ในครึ่งปีแรกนี้ กองทุนเปิดบัวหลวงโกลด์ฟันด์ ของ บลจ.บัวหลวง ก็ให้ผลตอบแทน 8.47% ขึ้นมาเป็นอันดับ 1 รองลงไปเป็นกองทุนเปิดทหารไทย โกลด์ ฟันด์ ให้ผลตอบแทน 8.23%.
ใครที่ยังกลัวๆ กล้าๆ จะเข้าซื้อทองคำตอนนี้ มาลงกองทุนทองคำดูก็ได้ ทั้งเป็นการเกาะกระแสและหากลงทุนแบบ DCA ก็จะได้ราคาเฉลี่ยไปแบบไม่ต้องคิดมาก...
ด้านกองทุนออกใหม่ช่วงนี้เป็น กองตราสารหนี้ระยะสั้น เพราะแนวโน้มดอกเบี้ยปรับขึ้นอีกรอบ นักวิเคราะห์มองการประชุม 24 ส.ค. ของ กนง.จะปรับอัตราดอกเบี้ยนโยบายขึ้นต่ออีก 0.25 % เป็น 3.50 % เพื่อสกัดเงินเฟ้อ...
แถมท้ายอีกนิด ใครที่สนใจลงทุนในต่างประเทศ กองทุนเปิดไทยพาณิชย์ แพลทตินัม โกลบอล ฟันด์ ของ บลจ.ไทยพาณิชย์ ให้ผลตอบแทนครึ่งปีแรก 17.03% เน้นลงทุนในหน่วยลงทุนของกองทุนรวมต่างประเทศ DB Platinum Branchen Stars Fund ใน Class R1CBShares ซึ่งจดทะเบียนจัดตั้งขึ้นในประเทศลักเซมเบิร์ก ลงทุนในหุ้นปัจจัยพื้นฐานดีและมีแนวโน้มการเติบโตสูง...